Page:Ludus Coventriae (1841).djvu/334

 Artyse, bryng me watyr, I prey the, And what I wole do, ȝe xal se.

Hic unus afferet aquam.

As I wasche with watyr my handys clene, So gyltles of hese deth I must ben. Primus doctor. The blod of hym mut ben on us, And on oure chyldyr aftyr us! Et clamabunt "ȝa! ȝa! ȝa!"

Than Pylat goth aȝen to Jhesu, and bryngit hym, thus seyng,

Lo! seres, I bryng hym here to ȝour presens, That ȝe may knowe I fynde in hym non offens. Secundus doctor. Delyvere hym! delyvere hym! and let us go, On the crosse that he were do! Pilat. Seres, wolde ȝe ȝour kyng I xulde on the cros don? Tertius doctor. Sere, we seyn that we have no kyng but the emperour alon. Pilat. Seres, syn al gatys it must be so, We must syt and our office do; Brynge forth to the barre that arn to be dempt, And thei xal have here jugement. ''Here thei xal brynge Barabas to the barre, and Jhesu, and ij. Jewys in here shertys bare-leggyd, and Jhesus standing at the barre betwyx them; and Annas and Cayphas xal gon into the cowncelle hous qwhan Pylat syttyth.''

Pylat. Barabas, hold up thi hond! For here at thi delyvere dost thou stond. And he halt up his hond.

Serys, qwhat sey ȝe of Barabas thef and tretour bold? Xal he go fre or he xal be kept in holde?